Entinen kokoomuspoliitikko tuomittiin sakkoihin perättömästä vaarailmoituksesta – uhkasi polttaa Laura Huhtasaaren talon

Niskanen soitti maaliskuussa hätäkeskukseen ja kertoi, että hän kävelee viiden minuutin päästä Huhtasaaren (kuvassa) talon eteen ja polttaa sen. LEHTIKUVA / ANTTI AIMO-KOIVISTO

STT

Satakunnan käräjäoikeus on tuominut sakkoihin kokoomuksen entisen Porin-varavaltuutetun Tero Niskasen.

Niskanen soitti maaliskuussa aamuyöstä hätäkeskukseen ja kertoi, että hän kävelee viiden minuutin päästä perussuomalaisten Laura Huhtasaaren talon eteen ja polttaa sen. Tosiasiassa hänellä ei ollut aikomustakaan tehdä niin.

Oikeudessa Niskanen tunnusti teon mutta perusteli sitä sillä, että tarkoituksena oli tuoda esiin "erään puolueen" julkaiseman vaalivideon "väkivaltaa koskeva epäkohta".

Niskanen pyysi sittemmin tekoaan anteeksi ja erosi puolueesta.

Käräjäoikeus tuomitsi Niskasen perättömästä vaarailmoituksesta 30 päiväsakkoon, joista kertyy hänen tuloillaan maksettavaa 180 euroa. Kun otettiin huomioon se, että Niskanen oli asian takia jonkin aikaa kiinni otettuna, maksettavaksi jäi 144 euroa.